***Epistola B. Pauli Apostoli ad Hebræos I***

**1***Multifariam, multisque modis olim Deus loquens patribus in prophetis:* **2***novissime, diebus istis locutus est nobis in Filio, quem constituit hæredem universorum, per quem fecit et sæcula:* **3***qui cum sit splendor gloriæ, et figura substantiæ ejus, portansque omnia verbo virtutis suæ, purgationem peccatorum faciens, sedet ad dexteram majestatis in excelsis:* **4***tanto melior angelis effectus, quanto differentius præ illis nomen hæreditavit.* **5***Cui enim dixit aliquando angelorum: Filius meus es tu, ego hodie genui te? Et rursum: Ego ero illi in patrem, et ipse erit mihi in filium?* **6***Et cum iterum introducit primogenitum in orbem terræ, dicit: Et adorent eum omnes angeli Dei.* **7***Et ad angelos quidem dicit: Qui facit angelos suos spiritus, et ministros suos flammam ignis.* **8***Ad Filium autem: Thronus tuus Deus in sæculum sæculi: virga æquitatis, virga regni tui.* **9***Dilexisti justitiam, et odisti iniquitatem: propterea unxit te Deus, Deus tuus, oleo exultationis præ participibus tuis.* **10***Et: Tu in principio, Domine, terram fundasti: et opera manuum tuarum sunt cæli.* **11***Ipsi peribunt, tu autem permanebis, et omnes ut vestimentum veterascent:* **12***et velut amictum mutabis eos, et mutabuntur: tu autem idem ipse es, et anni tui non deficient.* **13***Ad quem autem angelorum dixit aliquando: Sede a dextris meis, quoadusque ponam inimicos tuos scabellum pedum tuorum?* **14***Nonne omnes sunt administratorii spiritus, in ministerium missi propter eos, qui hæreditatem capient salutis?*

***Epistola B. Pauli Apostoli ad Hebræos II***

**1***Propterea abundantius oportet observare nos ea quæ audivimus, ne forte pereffluamus.* **2***Si enim qui per angelos dictus est sermo, factus est firmus, et omnis prævaricatio, et inobedientia accepit justam mercedis retributionem:* **3***quomodo nos effugiemus si tantam neglexerimus salutem? quæ cum initium accepisset enarrari per Dominum ab eis, qui audierunt, in nos confirmata est,* **4***contestante Deo signis et portentis, et variis virtutibus, et Spiritus Sancti distributionibus secundum suam voluntatem.* **5***Non enim angelis subjecit Deus orbem terræ futurum, de quo loquimur.* **6***Testatus est autem in quodam loco quis, dicens: Quid est homo quod memor es ejus, aut filius hominis quoniam visitas eum?* **7***Minuisti eum paulo minus ab angelis: gloria et honore coronasti eum: et constituisti eum super opera manuum tuarum.* **8***Omnia subjecisti sub pedibus ejus. In eo enim quod omnia ei subjecit, nihil dimisit non subjectum ei. Nunc autem necdum videmus omnia subjecta ei.* **9***Eum autem, qui modico quam angeli minoratus est, videmus Jesum propter passionem mortis, gloria et honore coronatum: ut, gratia Dei, pro omnibus gustaret mortem.*

**10***Decebat enim eum, propter quem omnia, et per quem omnia, qui multos filios in gloriam adduxerat, auctorem salutis eorum per passionem consummare.* **11***Qui enim sanctificat, et qui sanctificantur, ex uno omnes. Propter quam causam non confunditur fratres eos vocare, dicens:* **12***Nuntiabo nomen tuum fratribus meis: in medio ecclesiæ laudabo te.* **13***Et iterum: Ego ero fidens in eum. Et iterum: Ecce ego, et pueri mei, quos dedit mihi Deus.* **14***Quia ergo pueri communicaverunt carni, et sanguini, et ipse similiter participavit eisdem: ut per mortem destrueret eum qui habebat mortis imperium, id est, diabolum:* **15***et liberaret eos qui timore mortis per totam vitam obnoxii erant servituti.* **16***Nusquam enim angelos apprehendit, sed semen Abrahæ apprehendit.* **17***Unde debuit per omnia fratribus similari, ut misericors fieret, et fidelis pontifex ad Deum, ut repropitiaret delicta populi.* **18***In eo enim, in quo passus est ipse et tentatus, potens est et eis, qui tentantur, auxiliari.*

***Epistola B. Pauli Apostoli ad Hebræos III***

**1***Unde, fratres sancti, vocationis cælestis participes, considerate Apostolum, et pontificem confessionis nostræ Jesum:* **2***qui fidelis est ei, qui fecit illum, sicut et Moyses in omni domo ejus.* **3***Amplioris enim gloriæ iste præ Moyse dignus est habitus, quanto ampliorem honorem habet domus, qui fabricavit illam.* **4***Omnis namque domus fabricatur ab aliquo: qui autem omnia creavit, Deus est.* **5***Et Moyses quidem fidelis erat in tota domo ejus tamquam famulus, in testimonium eorum, quæ dicenda erant:* **6***Christus vero tamquam filius in domo sua: quæ domus sumus nos, si fiduciam, et gloriam spei usque ad finem, firmam retineamus.*

**7***Quapropter sicut dicit Spiritus Sanctus: Hodie si vocem ejus audieritis,* **8***nolite obdurare corda vestra, sicut in exacerbatione secundum diem tentationis in deserto,* **9***ubi tentaverunt me patres vestri: probaverunt, et viderunt opera mea* **10***quadraginta annis: propter quod infensus fui generationi huic, et dixi: Semper errant corde. Ipsi autem non cognoverunt vias meas,* **11***sicut juravi in ira mea: Si introibunt in requiem meam.* **12***Videte fratres, ne forte sit in aliquo vestrum cor malum incredulitatis, discedendi a Deo vivo:* **13***sed adhortamini vosmetipsos per singulos dies, donec hodie cognominatur, ut non obduretur quis ex vobis fallacia peccati.* **14***Participes enim Christi effecti sumus, si tamen initium substantiæ ejus usque ad finem firmum retineamus.* **15***Dum dicitur: Hodie si vocem ejus audieritis, nolite obdurare corda vestra, quemadmodum in illa exacerbatione.* **16***Quidam enim audientes exacerbaverunt: sed non universi qui profecti sunt ex Ægypto per Moysen.* **17***Quibus autem infensus est quadraginta annis? nonne illis qui peccaverunt, quorum cadavera prostrata sunt in deserto?* **18***Quibus autem juravit non introire in requiem ipsius, nisi illis qui increduli fuerunt?* **19***Et videmus, quia non potuerunt introire propter incredulitatem.*

***Epistola B. Pauli Apostoli ad Hebræos IV***

**1***Timeamus ergo ne forte relicta pollicitatione introëundi in requiem ejus, existimetur aliquis ex vobis deesse.* **2***Etenim et nobis nuntiatum est, quemadmodum et illis: sed non profuit illis sermo auditus, non admistus fidei ex iis quæ audierunt.* **3***Ingrediemur enim in requiem, qui credidimus: quemadmodum dixit: Sicut juravi in ira mea: Si introibunt in requiem meam: et quidem operibus ab institutione mundi perfectis.* **4***Dixit enim in quodam loco de die septima sic: Et requievit Deus die septima ab omnibus operibus suis.* **5***Et in isto rursum: Si introibunt in requiem meam.* **6***Quoniam ergo superest introire quosdam in illam, et ii, quibus prioribus annuntiatum est, non introierunt propter incredulitatem:* **7***iterum terminat diem quemdam, Hodie, in David dicendo, post tantum temporis, sicut supra dictum est: Hodie si vocem ejus audieritis, nolite obdurare corda vestra.* **8***Nam si eis Jesus requiem præstitisset, numquam de alia loqueretur, posthac, die.* **9***Itaque relinquitur sabbatismus populo Dei.* **10***Qui enim ingressus est in requiem ejus, etiam ipse requievit ab operibus suis, sicut a suis Deus.* **11***Festinemus ergo ingredi in illam requiem: ut ne in idipsum quis incidat incredulitatis exemplum.* **12***Vivus est enim sermo Dei, et efficax et penetrabilior omni gladio ancipiti: et pertingens usque ad divisionem animæ ac spiritus: compagum quoque ac medullarum, et discretor cogitationum et intentionum cordis.* **13***Et non est ulla creatura invisibilis in conspectu ejus: omnia autem nuda et aperta sunt oculis ejus, ad quem nobis sermo.*

**14***Habentes ergo pontificem magnum qui penetravit cælos, Jesum Filium Dei, teneamus confessionem.* **15***Non enim habemus pontificem qui non possit compati infirmitatibus nostris: tentatum autem per omnia pro similitudine absque peccato.* **16***Adeamus ergo cum fiducia ad thronum gratiæ: ut misericordiam consequamur, et gratiam inveniamus in auxilio opportuno.*

***Epistola B. Pauli Apostoli ad Hebræos V***

**1***Omnis namque pontifex ex hominibus assumptus, pro hominibus constituitur in iis quæ sunt ad Deum, ut offerat dona, et sacrificia pro peccatis:* **2***qui condolere possit iis qui ignorant et errant: quoniam et ipse circumdatus est infirmitate:* **3***et propterea debet, quemadmodum pro populo, ita etiam et pro semetipso offerre pro peccatis.* **4***Nec quisquam sumit sibi honorem, sed qui vocatur a Deo, tamquam Aaron.* **5***Sic et Christus non semetipsum clarificavit ut pontifex fieret: sed qui locutus est ad eum: Filius meus es tu, ego hodie genui te.* **6***Quemadmodum et in alio loco dicit: Tu es sacerdos in æternum, secundum ordinem Melchisedech.* **7***Qui in diebus carnis suæ preces, supplicationesque ad eum qui possit illum salvum facere a morte cum clamore valido, et lacrimis offerens, exauditus est pro sua reverentia.* **8***Et quidem cum esset Filius Dei, didicit ex iis, quæ passus est, obedientiam:* **9***et consummatus, factus est omnibus obtemperantibus sibi, causa salutis æternæ,* **10***appellatus a Deo pontifex juxta ordinem Melchisedech.*

**11***De quo nobis grandis sermo, et ininterpretabilis ad dicendum: quoniam imbecilles facti estis ad audiendum.* **12***Etenim cum deberetis magistri esse propter tempus, rursum indigetis ut vos doceamini quæ sint elementa exordii sermonum Dei: et facti estis quibus lacte opus sit, non solido cibo.* **13***Omnis enim, qui lactis est particeps, expers est sermonis justitiæ: parvulus enim est.* **14***Perfectorum autem est solidus cibus: eorum, qui pro consuetudine exercitatos habent sensus ad discretionem boni ac mali.*

***Epistola B. Pauli Apostoli ad Hebræos VI***

**1***Quapropter intermittentes inchoationis Christi sermonem, ad perfectiora feramur, non rursum jacientes fundamentum pœnitentiæ ab operibus mortuis, et fidei ad Deum,* **2***baptismatum doctrinæ, impositionis quoque manuum, ac resurrectionis mortuorum, et judicii æterni.* **3***Et hoc faciemus, si quidem permiserit Deus.*

**4***Impossibile est enim eos qui semel sunt illuminati, gustaverunt etiam donum cæleste, et participes facti sunt Spiritus Sancti,* **5***gustaverunt nihilominus bonum Dei verbum, virtutesque sæculi venturi,* **6***et prolapsi sunt; rursus renovari ad pœnitentiam, rursum crucifigentes sibimetipsis Filium Dei, et ostentui habentes.* **7***Terra enim sæpe venientem super se bibens imbrem, et generans herbam opportunam illis, a quibus colitur, accipit benedictionem a Deo:* **8***proferens autem spinas ac tribulos, reproba est, et maledicto proxima: cujus consummatio in combustionem.*

**9***Confidimus autem de vobis dilectissimi meliora, et viciniora saluti: tametsi ita loquimur.* **10***Non enim injustus Deus, ut obliviscatur operis vestri, et dilectionis, quam ostendistis in nomine ipsius, qui ministrastis sanctis, et ministratis.* **11***Cupimus autem unumquemque vestrum eamdem ostentare sollicitudinem ad expletionem spei usque in finem:* **12***ut non segnes efficiamini, verum imitatores eorum, qui fide, et patientia hæreditabunt promissiones.* **13***Abrahæ namque promittens Deus, quoniam neminem habuit, per quem juraret, majorem, juravit per semetipsum,* **14***dicens: Nisi benedicens benedicam te, et multiplicans multiplicabo te.* **15***Et sic longanimiter ferens, adeptus est repromissionem.* **16***Homines enim per majorem sui jurant: et omnis controversiæ eorum finis, ad confirmationem, est juramentum.* **17***In quo abundantius volens Deus ostendere pollicitationis hæredibus, immobilitatem consilii sui, interposuit jusjurandum:* **18***ut per duas res immobiles, quibus impossibile est mentiri Deum, fortissimum solatium habeamus, qui confugimus ad tenendam propositam spem,* **19***quam sicut anchoram habemus animæ tutam ac firmam, et incedentem usque ad interiora velaminis,* **20***ubi præcursor pro nobis introivit Jesus, secundum ordinem Melchisedech pontifex factus in æternum.*

***Epistola B. Pauli Apostoli ad Hebræos VII***

**1***Hic enim Melchisedech, rex Salem, sacerdos Dei summi, qui obviavit Abrahæ regresso a cæde regum, et benedixit ei:* **2***cui et decimas omnium divisit Abraham: primum quidem qui interpretatur rex justitiæ: deinde autem et rex Salem, quod est, rex pacis,* **3***sine patre, sine matre, sine genealogia, neque initium dierum, neque finem vitæ habens, assimilatus autem Filio Dei, manet sacerdos in perpetuum.*

**4***Intuemini autem quantus sit hic, cui et decimas dedit de præcipuis Abraham patriarcha.* **5***Et quidem de filiis Levi sacerdotium accipientes, mandatum habent decimas sumere a populo secundum legem, id est, a fratribus suis: quamquam et ipsi exierint de lumbis Abrahæ.* **6***Cujus autem generatio non annumeratur in eis, decimas sumpsit ab Abraham, et hunc, qui habebat repromissiones, benedixit.* **7***Sine ulla autem contradictione, quod minus est, a meliore benedicitur.* **8***Et hic quidem, decimas morientes homines accipiunt: ibi autem contestatur, quia vivit.* **9***Et (ut ita dictum sit) per Abraham, et Levi, qui decimas accepit, decimatus est:* **10***adhuc enim in lumbis patris erat, quando obviavit ei Melchisedech.*

**11***Si ergo consummatio per sacerdotium Leviticum erat (populus enim sub ipso legem accepit) quid adhuc necessarium fuit secundum ordinem Melchisedech, alium surgere sacerdotem, et non secundum ordinem Aaron dici?* **12***Translato enim sacerdotio, necesse erat ut et legis translatio fiat.* **13***In quo enim hæc dicuntur, de alia tribu est, de qua nullus altari præsto fuit.* **14***Manifestum est enim quod ex Juda ortus sit Dominus noster: in qua tribu nihil de sacerdotibus Moyses locutus est.* **15***Et amplius adhuc manifestum est: si secundum similitudinem Melchisedech exsurgat alius sacerdos,* **16***qui non secundum legem mandati carnalis factus est, sed secundum virtutem vitæ insolubilis.* **17***Contestatur enim: Quoniam tu es sacerdos in æternum, secundum ordinem Melchisedech.* **18***Reprobatio quidem fit præcedentis mandati, propter infirmitatem ejus, et inutilitatem:* **19***nihil enim ad perfectum adduxit lex: introductio vero melioris spei, per quam proximamus ad Deum.* **20***Et quantum est non sine jurejurando (alii quidem sine jurejurando sacerdotes facti sunt,* **21***hic autem cum jurejurando per eum, qui dixit ad illum: Juravit Dominus, et non pœnitebit eum: tu es sacerdos in æternum):* **22***in tantum melioris testamenti sponsor factus est Jesus.* **23***Et alii quidem plures facti sunt sacerdotes, idcirco quod morte prohiberentur permanere:* **24***hic autem eo quod maneat in æternum, sempiternum habet sacerdotium.* **25***Unde et salvare in perpetuum potest accedentes per semetipsum ad Deum: semper vivens ad interpellandum pro nobis.* **26***Talis enim decebat ut nobis esset pontifex, sanctus, innocens, impollutus, segregatus a peccatoribus, et excelsior cælis factus:* **27***qui non habet necessitatem quotidie, quemadmodum sacerdotes, prius pro suis delictis hostias offerre, deinde pro populi: hoc enim fecit semel, seipsum offerendo.* **28***Lex enim homines constituit sacerdotes infirmitatem habentes: sermo autem jurisjurandi, qui post legem est, Filium in æternum perfectum.*

***Epistola B. Pauli Apostoli ad Hebræos VIII***

**1***Capitulum autem super ea quæ dicuntur: Talem habemus pontificem, qui consedit in dextera sedis magnitudinis in cælis,* **2***sanctorum minister, et tabernaculi veri, quod fixit Dominus, et non homo.* **3***Omnis enim pontifex ad offerendum munera, et hostias constituitur: unde necesse est et hunc habere aliquid, quod offerat.* **4***Si ergo esset super terram, nec esset sacerdos: cum essent qui offerent secundum legem munera,* **5***qui exemplari, et umbræ deserviunt cælestium. Sicut responsum est Moysi, cum consummaret tabernaculum: Vide (inquit) omnia facito secundum exemplar, quod tibi ostensum est in monte.* **6***Nunc autem melius sortitus est ministerium, quanto et melioris testamenti mediator est, quod in melioribus repromissionibus sancitum est.* **7***Nam si illud prius culpa vacasset, non utique secundi locus inquireretur.* **8***Vituperans enim eos dicit: Ecce dies venient, dicit Dominus: et consummabo super domum Israël, et super domum Juda, testamentum novum,* **9***non secundum testamentum quod feci patribus eorum in die qua apprehendi manum eorum ut educerem illos de terra Ægypti: quoniam ipsi non permanserunt in testamento meo: et ego neglexi eos, dicit Dominus.* **10***Quia hoc est testamentum quod disponam domui Israël post dies illos, dicit Dominus: dando leges meas in mentem eorum, et in corde eorum superscribam eas: et ero eis in Deum, et ipsi erunt mihi in populum:* **11***et non docebit unusquisque proximum suum, et unusquisque fratrem suum, dicens: Cognosce Dominum: quoniam omnes scient me a minore usque ad majorem eorum:* **12***quia propitius ero iniquitatibus eorum, et peccatorum eorum jam non memorabor.* **13***Dicendo autem novum: veteravit prius. Quod autem antiquatur, et senescit, prope interitum est.*

***Epistola B. Pauli Apostoli ad Hebræos IX***

**1***Habuit quidem et prius justificationes culturæ, et Sanctum sæculare.* **2***Tabernaculum enim factum est primum, in quo erant candelabra, et mensa, et propositio panum, quæ dicitur Sancta.* **3***Post velamentum autem secundum, tabernaculum, quod dicitur Sancta sanctorum:* **4***aureum habens thuribulum, et arcam testamenti circumtectam ex omni parte auro, in qua urna aurea habens manna, et virga Aaron, quæ fronduerat, et tabulæ testamenti,* **5***superque eam erant cherubim gloriæ obumbrantia propitiatorium: de quibus non est modo dicendum per singula.* **6***His vero ita compositis, in priori quidem tabernaculo semper introibant sacerdotes, sacrificiorum officia consummantes:* **7***in secundo autem semel in anno solus pontifex non sine sanguine, quem offert pro sua et populi ignorantia:* **8***hoc significante Spiritu Sancto, nondum propalatam esse sanctorum viam, adhuc priore tabernaculo habente statum:* **9***quæ parabola est temporis instantis: juxta quam munera, et hostiæ offeruntur, quæ non possunt juxta conscientiam perfectum facere servientem, solummodo in cibis, et in potibus,* **10***et variis baptismatibus, et justitiis carnis usque ad tempus correctionis impositis.*

**11***Christus autem assistens pontifex futurorum bonorum, per amplius et perfectius tabernaculum, non manufactum, id est, non hujus creationis:* **12***neque per sanguinem hircorum aut vitulorum, sed per proprium sanguinem introivit semel in Sancta, æterna redemptione inventa.* **13***Si enim sanguis hircorum et taurorum, et cinis vitulæ aspersus inquinatos sanctificat ad emundationem carnis:* **14***quanto magis sanguis Christi, qui per Spiritum Sanctum semetipsum obtulit immaculatum Deo, emundabit conscientiam nostram ab operibus mortuis, ad serviendum Deo viventi?*

**15***Et ideo novi testamenti mediator est: ut morte intercedente, in redemptionem earum prævaricationum, quæ erant sub priori testamento, repromissionem accipiant qui vocati sunt æternæ hæreditatis.* **16***Ubi enim testamentum est, mors necesse est intercedat testatoris.* **17***Testamentum enim in mortuis confirmatum est: alioquin nondum valet, dum vivit qui testatus est.* **18***Unde nec primum quidem sine sanguine dedicatum est.* **19***Lecto enim omni mandato legis a Moyse universo populo, accipiens sanguinem vitulorum et hircorum cum aqua, et lana coccinea, et hyssopo, ipsum quoque librum, et omnem populum aspersit,* **20***dicens: Hic sanguis testamenti, quod mandavit ad vos Deus.* **21***Etiam tabernaculum et omnia vasa ministerii sanguine similiter aspersit.* **22***Et omnia pene in sanguine secundum legem mundantur: et sine sanguinis effusione non fit remissio.* **23***Necesse est ergo exemplaria quidem cælestium his mundari: ipsa autem cælestia melioribus hostiis quam istis.* **24***Non enim in manufacta Sancta Jesus introivit exemplaria verorum: sed in ipsum cælum, ut appareat nunc vultui Dei pro nobis:* **25***neque ut sæpe offerat semetipsum, quemadmodum pontifex intrat in Sancta per singulos annos in sanguine alieno:* **26***alioquin oportebat eum frequenter pati ab origine mundi: nunc autem semel in consummatione sæculorum, ad destitutionem peccati, per hostiam suam apparuit.* **27***Et quemadmodum statutum est hominibus semel mori, post hoc autem judicium:* **28***sic et Christus semel oblatus est ad multorum exhaurienda peccata: secundo sine peccato apparebit exspectantibus se, in salutem.*

***Epistola B. Pauli Apostoli ad Hebræos X***

**1***Umbram enim habens lex futurorum bonorum, non ipsam imaginem rerum: per singulos annos, eisdem ipsis hostiis quas offerunt indesinenter, numquam potest accedentes perfectos facere:* **2***alioquin cessassent offerri: ideo quod nullam haberent ultra conscientiam peccati, cultores semel mundati:* **3***sed in ipsis commemoratio peccatorum per singulos annos fit.* **4***Impossibile enim est sanguine taurorum et hircorum auferri peccata.* **5***Ideo ingrediens mundum dicit: Hostiam et oblationem noluisti: corpus autem aptasti mihi:* **6***holocautomata pro peccato non tibi placuerunt.* **7***Tunc dixi: Ecce venio: in capite libri scriptum est de me: Ut faciam, Deus, voluntatem tuam.* **8***Superius dicens: Quia hostias, et oblationes, et holocautomata pro peccato noluisti, nec placita sunt tibi, quæ secundum legem offeruntur,* **9***tunc dixi: Ecce venio, ut faciam, Deus, voluntatem tuam: aufert primum, ut sequens statuat.* **10***In qua voluntate sanctificati sumus per oblationem corporis Jesu Christi semel.* **11***Et omnis quidem sacerdos præsto est quotidie ministrans, et easdem sæpe offerens hostias, quæ numquam possunt auferre peccata:* **12***hic autem unam pro peccatis offerens hostiam, in sempiternum sedet in dextera Dei,* **13***de cetero exspectans donec ponantur inimici ejus scabellum pedum ejus.* **14***Una enim oblatione, consummavit in sempiternum sanctificatos.* **15***Contestatur autem nos et Spiritus Sanctus. Postquam enim dixit:* **16***Hoc autem testamentum, quod testabor ad illos post dies illos, dicit Dominus, dando leges meas in cordibus eorum, et in mentibus eorum superscribam eas:* **17***et peccatorum, et iniquitatum eorum jam non recordabor amplius.* **18***Ubi autem horum remissio: jam non est oblatio pro peccato.*

**19***Habentes itaque, fratres, fiduciam in introitu sanctorum in sanguine Christi,* **20***quam initiavit nobis viam novam, et viventem per velamen, id est, carnem suam,* **21***et sacerdotem magnum super domum Dei:* **22***accedamus cum vero corde in plenitudine fidei, aspersi corda a conscientia mala, et abluti corpus aqua munda,* **23***teneamus spei nostræ confessionem indeclinabilem (fidelis enim est qui repromisit),* **24***et consideremus invicem in provocationem caritatis, et bonorum operum:* **25***non deserentes collectionem nostram, sicut consuetudinis est quibusdam, sed consolantes, et tanto magis quanto videritis appropinquantem diem.* **26***Voluntarie enim peccantibus nobis post acceptam notitiam veritatis, jam non relinquitur pro peccatis hostia,* **27***terribilis autem quædam exspectatio judicii, et ignis æmulatio, quæ consumptura est adversarios.* **28***Irritam quis faciens legem Moysi, sine ulla miseratione duobus vel tribus testibus moritur:* **29***quanto magis putatis deteriora mereri supplicia qui Filium Dei conculcaverit, et sanguinem testamenti pollutum duxerit, in quo sanctificatus est, et spiritui gratiæ contumeliam fecerit?* **30***Scimus enim qui dixit: Mihi vindicta, et ego retribuam. Et iterum: Quia judicabit Dominus populum suum.* **31***Horrendum est incidere in manus Dei viventis.* **32***Rememoramini autem pristinos dies, in quibus illuminati, magnum certamen sustinuistis passionum:* **33***et in altero quidem opprobriis et tribulationibus spectaculum facti: in altero autem socii taliter conversantium effecti.* **34***Nam et vinctis compassi estis, et rapinam bonorum vestrorum cum gaudio suscepistis, cognoscentes vos habere meliorem et manentem substantiam.* **35***Nolite itaque amittere confidentiam vestram, quæ magnam habet remunerationem.* **36***Patientia enim vobis necessaria est: ut voluntatem Dei facientes, reportetis promissionem.* **37***Adhuc enim modicum aliquantulum, qui venturus est, veniet, et non tardabit.* **38***Justus autem meus ex fide vivit: quod si subtraxerit se, non placebit animæ meæ.* **39***Nos autem non sumus subtractionis filii in perditionem, sed fidei in acquisitionem animæ.*

***Epistola B. Pauli Apostoli ad Hebræos XI***

**1***Est autem fides sperandarum substantia rerum, argumentum non apparentium.* **2***In hac enim testimonium consecuti sunt senes.* **3***Fide intelligimus aptata esse sæcula verbo Dei: ut ex invisibilibus visibilia fierent.*

**4***Fide plurimam hostiam Abel, quam Cain, obtulit Deo, per quam testimonium consecutus est esse justus, testimonium perhibente muneribus ejus Deo, et per illam defunctus adhuc loquitur.* **5***Fide Henoch translatus est ne videret mortem, et non inveniebatur, quia transtulit illum Deus: ante translationem enim testimonium habuit placuisse Deo.* **6***Sine fide autem impossibile est placere Deo. Credere enim oportet accedentem ad Deum quia est, et inquirentibus se remunerator sit.* **7***Fide Noë responso accepto de iis quæ adhuc non videbantur, metuens aptavit arcam in salutem domus suæ, per quam damnavit mundum: et justitiæ, quæ per fidem est, hæres est institutus.*

**8***Fide qui vocatur Abraham obedivit in locum exire, quem accepturus erat in hæreditatem: et exiit, nesciens quo iret.* **9***Fide demoratus est in terra repromissionis, tamquam in aliena, in casulis habitando cum Isaac et Jacob cohæredibus repromissionis ejusdem.* **10***Exspectabat enim fundamenta habentem civitatem: cujus artifex et conditor Deus.* **11***Fide et ipsa Sara sterilis virtutem in conceptionem seminis accepit, etiam præter tempus ætatis: quoniam fidelem credidit esse eum qui repromiserat.* **12***Propter quod et ab uno orti sunt (et hoc emortuo) tamquam sidera cæli in multitudinem, et sicut arena, quæ est ad oram maris, innumerabilis.* **13***Juxta fidem defuncti sunt omnes isti, non acceptis repromissionibus, sed a longe eas aspicientes, et salutantes, et confitentes quia peregrini et hospites sunt super terram.* **14***Qui enim hæc dicunt, significant se patriam inquirere.* **15***Et si quidem ipsius meminissent de qua exierunt, habebant utique tempus revertendi:* **16***nunc autem meliorem appetunt, id est, cælestem. Ideo non confunditur Deus vocari Deus eorum: paravit enim illis civitatem.* **17***Fide obtulit Abraham Isaac, cum tentaretur, et unigenitum offerebat, qui susceperat repromissiones:* **18***ad quem dictum est: Quia in Isaac vocabitur tibi semen:* **19***arbitrans quia et a mortuis suscitare potens est Deus: unde eum et in parabolam accepit.* **20***Fide et de futuris benedixit Isaac Jacob et Esau.* **21***Fide Jacob, moriens, singulos filiorum Joseph benedixit: et adoravit fastigium virgæ ejus.* **22***Fide Joseph, moriens, de profectione filiorum Israël memoratus est, et de ossibus suis mandavit.*

**23***Fide Moyses, natus, occultatus est mensibus tribus a parentibus suis, eo quod vidissent elegantem infantem, et non timuerunt regis edictum.* **24***Fide Moyses grandis factus negavit se esse filium filiæ Pharaonis,* **25***magis eligens affligi cum populo Dei, quam temporalis peccati habere jucunditatem,* **26***majores divitias æstimans thesauro Ægyptiorum, improperium Christi: aspiciebat enim in remunerationem.* **27***Fide reliquit Ægyptum, non veritus animositatem regis: invisibilem enim tamquam videns sustinuit.* **28***Fide celebravit Pascha, et sanguinis effusionem: ne qui vastabat primitiva, tangeret eos.* **29***Fide transierunt mare Rubrum tamquam per aridam terram: quod experti Ægyptii, devorati sunt.*

**30***Fide muri Jericho corruerunt, circuitu dierum septem.* **31***Fide Rahab meretrix non periit cum incredulis, excipiens exploratores cum pace.* **32***Et quid adhuc dicam? deficiet enim me tempus enarrantem de Gedeon, Barac, Samson, Jephte, David, Samuel, et prophetis:* **33***qui per fidem vicerunt regna, operati sunt justitiam, adepti sunt repromissiones, obturaverunt ora leonum,* **34***extinxerunt impetum ignis, effugerunt aciem gladii, convaluerunt de infirmitate, fortes facti sunt in bello, castra verterunt exterorum:* **35***acceperunt mulieres de resurrectione mortuos suos: alii autem distenti sunt non suscipientes redemptionem ut meliorem invenirent resurrectionem.* **36***Alii vero ludibria, et verbera experti, insuper et vincula, et carceres:* **37***lapidati sunt, secti sunt, tentati sunt, in occisione gladii mortui sunt, circuierunt in melotis, in pellibus caprinis, egentes, angustiati, afflicti:* **38***quibus dignus non erat mundus: in solitudinibus errantes, in montibus, in speluncis, et in cavernis terræ.* **39***Et hi omnes testimonio fidei probati, non acceperunt repromissionem,* **40***Deo pro nobis melius aliquid providente, ut non sine nobis consummarentur.*

***Epistola B. Pauli Apostoli ad Hebræos XII***

**1***Ideoque et nos tantam habentes impositam nubem testium, deponentes omne pondus, et circumstans nos peccatum, per patientiam curramus ad propositum nobis certamen:* **2***aspicientes in auctorem fidei, et consummatorem Jesum, qui proposito sibi gaudio sustinuit crucem, confusione contempta, atque in dextera sedis Dei sedet.* **3***Recogitate enim eum qui talem sustinuit a peccatoribus adversum semetipsum contradictionem: ut ne fatigemini, animis vestris deficientes.* **4***Nondum enim usque ad sanguinem restitistis, adversus peccatum repugnantes:* **5***et obliti estis consolationis, quæ vobis tamquam filiis loquitur, dicens: Fili mi, noli negligere disciplinam Domini: neque fatigeris dum ab eo argueris.* **6***Quem enim diligit Dominus, castigat: flagellat autem omnem filium, quem recipit.* **7***In disciplina perseverate. Tamquam filiis vobis offert se Deus: quis enim filius, quem non corripit pater?* **8***quod si extra disciplinam estis, cujus participes facti sunt omnes: ergo adulteri, et non filii estis.* **9***Deinde patres quidem carnis nostræ, eruditores habuimus, et reverebamur eos, non multo magis obtemperabimus Patri spirituum, et vivemus?* **10***Et illi quidem in tempore paucorum dierum, secundum voluntatem suam erudiebant nos: hic autem ad id quod utile est in recipiendo sanctificationem ejus.* **11***Omnis autem disciplina in præsenti quidem videtur non esse gaudii, sed mœroris: postea autem fructum pacatissimum exercitatis per eam, reddet justitiæ.* **12***Propter quod remissas manus, et soluta genua erigite,* **13***et gressus rectos facite pedibus vestris: ut non claudicans quis erret, magis autem sanetur.*

**14***Pacem sequimini cum omnibus, et sanctimoniam, sine qua nemo videbit Deum:* **15***contemplantes nequis desit gratiæ Dei: ne qua radix amaritudinis sursum germinans impediat, et per illam inquinentur multi.* **16***Ne quis fornicator, aut profanus ut Esau: qui propter unam escam vendidit primitiva sua:* **17***scitote enim quoniam et postea cupiens hæreditare benedictionem, reprobatus est: non enim invenit pœnitentiæ locum, quamquam cum lacrimis inquisisset eam.* **18***Non enim accessistis ad tractabilem montem, et accensibilem ignem, et turbinem, et caliginem, et procellam,* **19***et tubæ sonum, et vocem verborum, quam qui audierunt, excusaverunt se, ne eis fieret verbum.* **20***Non enim portabant quod dicebatur: Et si bestia tetigerit montem, lapidabitur.* **21***Et ita terribile erat quod videbatur. Moyses dixit: Exterritus sum, et tremebundus.* **22***Sed accessistis ad Sion montem, et civitatem Dei viventis, Jerusalem cælestem, et multorum millium angelorum frequentiam,* **23***et ecclesiam primitivorum, qui conscripti sunt in cælis, et judicem omnium Deum, et spiritus justorum perfectorum,* **24***et testamenti novi mediatorem Jesum, et sanguinis aspersionem melius loquentem quam Abel.* **25***Videte ne recusetis loquentem. Si enim illi non effugerunt, recusantes eum, qui super terram loquebatur: multo magis nos, qui de cælis loquentem nobis avertimus.* **26***Cujus vox movit terram tunc: nunc autem repromittit, dicens: Adhuc semel, et ego movebo non solum terram, sed et cælum.* **27***Quod autem, Adhuc semel, dicit: declarat mobilium translationem tamquam factorum, ut maneant ea quæ sunt immobilia.* **28***Itaque regnum immobile suscipientes, habemus gratiam: per quam serviamus placentes Deo, cum metu et reverentia.* **29***Etenim Deus noster ignis consumens est.*

***Epistola B. Pauli Apostoli ad Hebræos XIII***

**1***Caritas fraternitatis maneat in vobis,* **2***et hospitalitatem nolite oblivisci: per hanc enim latuerunt quidam, angelis hospitio receptis.* **3***Mementote vinctorum, tamquam simul vincti: et laborantium, tamquam et ipsi in corpore morantes.* **4***Honorabile connubium in omnibus, et thorus immaculatus. Fornicatores enim, et adulteros judicabit Deus.* **5***Sint mores sine avaritia, contenti præsentibus: ipse enim dixit: Non te deseram, neque derelinquam:* **6***ita ut confidenter dicamus: Dominus mihi adjutor: non timebo quid faciat mihi homo.* **7***Mementote præpositorum vestrorum, qui vobis locuti sunt verbum Dei: quorum intuentes exitum conversationis, imitamini fidem.* **8***Jesus Christus heri, et hodie: ipse et in sæcula.* **9***Doctrinis variis et peregrinis nolite abduci. Optimum est enim gratia stabilire cor, non escis: quæ non profuerunt ambulantibus in eis.* **10***Habemus altare, de quo edere non habent potestatem, qui tabernaculo deserviunt.* **11***Quorum enim animalium infertur sanguis pro peccato in Sancta per pontificem, horum corpora cremantur extra castra.* **12***Propter quod et Jesus, ut sanctificaret per suum sanguinem populum, extra portam passus est.* **13***Exeamus igitur ad eum extra castra, improperium ejus portantes.* **14***Non enim habemus hic manentem civitatem, sed futuram inquirimus.* **15***Per ipsum ergo offeramus hostiam laudis semper Deo, id est, fructum labiorum confitentium nomini ejus.* **16***Beneficentiæ autem et communionis nolite oblivisci: talibus enim hostiis promeretur Deus.* **17***Obedite præpositis vestris, et subjacete eis. Ipsi enim pervigilant quasi rationem pro animabus vestris reddituri, ut cum gaudio hoc faciant, et non gementes: hoc enim non expedit vobis.*

**18***Orate pro nobis: confidimus enim quia bonam conscientiam habemus in omnibus bene volentes conversari.* **19***Amplius autem deprecor vos hoc facere, quo celerius restituar vobis.* **20***Deus autem pacis, qui eduxit de mortuis pastorem magnum ovium, in sanguine testamenti æterni, Dominum nostrum Jesum Christum,* **21***aptet vos in omni bono, ut faciatis ejus voluntatem: faciens in vobis quod placeat coram se per Jesum Christum: cui est gloria in sæcula sæculorum. Amen.* **22***Rogo autem vos fratres, ut sufferatis verbum solatii. Etenim perpaucis scripsi vobis.* **23***Cognoscite fratrem nostrum Timotheum dimissum: cum quo (si celerius venerit) videbo vos.* **24***Salutate omnes præpositos vestros, et omnes sanctos. Salutant vos de Italia fratres.* **25***Gratia cum omnibus vobis. Amen.*